Kuna müüsin Volkswageni aktsiad ära, tundis lugeja huvi, kas äkki tunduvad teised autofirmad mulle atraktiivsena.
„Kas peale Volkswageni „diskvalifitseerimist“ portfellist on Toomas mõelnud portfelli lisada mõne teise autofirma nagu Ford, Honda, Toyota...?“ uuris lugeja Tiit. Autotööstus on huvitav ning seal on peale tulemas uued trendid nagu isesõitvad autod - seetõttu võiks sealt ka investor midagi huvitavat leida.
Isesõitvad autod on lähitulevik
Kui varem arvati, et isesõitvad autod jõuavad meie teedele hiljemalt 25 aasta pärast, siis nüüd usutakse, et see võib juhtuda juba lähima 15 aastaga. Nii näiteks arvab Fordi endine aseesimees Bob Lutz, kes usub, et isesõitvate autodega toimub liikluse täielik automatiseerimine ja selle tagajärjel võivad liiklusõnnetused kaduda täielikult. Ainukesed, kes avariisid teevad, on juhid, kel isesõitev auto puudub.